**МОНГОЛ УЛСЫН ИРГЭНД ГАЗАР ӨМЧЛҮҮЛЭХ ТУХАЙ ХУУЛИЙН ШИНЭЧИЛСЭН НАЙРУУЛГЫН ТӨСӨЛД ХИЙСЭН**

**ЗАРДЛЫН ТООЦООНЫ ТАЙЛАН**

Монгол Улсын иргэнд газар өмчлүүлэх тухай хуулийн төслийг хэрэгжүүлэхтэй холбогдон гарах зардлыг Засгийн газрын 2016 оны 59 дүгээр тогтоолын 4 дүгээр хавсралтаар баталсан “Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлал”-ын дагуу тооцлоо.

Уг аргачлалын 1.5-д заасан журмын дагуу зардлыг төрийн байгууллагын зардал, хуулийн этгээдийн зардал, иргэнд үүсэх зардал гэсэн гурван төрлөөр тооцов.

Монгол Улсын иргэнд газар өмчлүүлэх тухай хуулийн төслийн тухайд төрийн байгууллагын болон иргэнд холбогдох зардал үүсгэхээр зохицуулсан тул уг хоёр субъектэд үүсэх зардлыг тооцоолон гаргав.

Зардал тооцсон субъект:

-Монгол Улсын иргэнд газар өмчлүүлэх тухай хуулийг хэрэгжүүлэхтэй холбогдон төрийн байгууллагад үүсэх зардал;

-Монгол Улсын иргэнд газар өмчлүүлэх тухай хуулийн төслийн хүрээнд иргэнд үүсэх зардал;

Хууль тогтоомжийг хэрэгжүүлэхтэй холбогдон гарах зардлыг тооцоход доор дурдсан нийтлэг зарчмыг баримтлан ажилласан. Үүнд:

-Иргэн, төрийн байгууллагын гүйцэтгэх үүрэг нэг бүрийг оновчтой тодорхойлох;

-Үүрэг гүйцэтгэхэд зарцуулах хугацааг тогтооход бодитой хандах;

-Бодит тоо баримт, мэдээлэлд тулгуурлах;

-Аргачлалд заасан тооцоо хийх үе шатыг баримтлах.

Монгол Улсын иргэнд газар өмчлүүлэх тухай хуулийн төсөлд төрийн байгууллага, иргэний гүйцэтгэх үүргийг тусгаж түүнийг хэрэгжүүлэхтэй холбогдуулан тодорхой зардал үүсгэсэн бөгөөд иргэнд тодорхой үүрэг гүйцэтгэж, зардал ногдуулаагүй байна.

Энэхүү зардлын тооцоо нь төрөөс иргэнд газар өмчлүүлэх үйл ажиллагаатай холбогдон гарах зардал болно.

1. **Иргэнд газар өмчлүүлэх үйл ажиллагааг гүйцэтгэхэд улсын төсөвт үүсэх зардал**

Иргэнд газар өмчлүүлэхэд улсын төсөвт үүсэх зардлыг тухайн ажил үйлчилгээг гүйцэтгэхэд шаардагдах хүний нөөцийн хэрэгцээг тодорхойлсны үндсэн дээр нэг албан хаагчид шаардагдах зардлаар үржүүлэн тооцох замаар дараахь үе шаттайгаар гаргалаа. Үүнд:

1. Хуулийн төсөлд тусгасан төрийн байгууллагын гүйцэтгэх үүрэг буюу ажил, үйлчилгээ нэг бүрийг тодорхойлох;
2. Ажил, үйлчилгээг гүйцэтгэх хугацааг тодорхойлсны үндсэн дээр шаардлагатай хүний нөөцийн хэрэгцээг тогтоох;
3. Хүний нөөцтэй холбоотой гарах зардлыг урьдчилан тооцох;
4. Бусад зардал буюу материаллаг зардлыг нэгтгэн тооцох;
5. Хувилбарыг нягтлах.

**Нэгдүгээр үе шатны хүрээнд:** Монгол Улсын иргэнд газар өмчлүүлэх тухай хуулийн төсөлд төрийн захиргааны төв байгууллага, төрийн захиргааны байгууллага, нутгийн захиргааны байгууллагуудын хувьд төстэй байгаа тул зардлыг төрийн байгууллагын зардал гэсэн нэг этгээдийн хүрээнд авч үзлээ.

Хуулийн төсөл нь тухайлсан байгууллагын үйл ажиллгааг зохицуулаагүй ерөнхий зохицуулалттай тул нийтэд нь төрийн байгууллагын зардлыг тооцсон.

Хуулийн төсөлд тусгасан төрийн байгууллагуудын гүйцэтгэх үүрэг буюу ажил, үйлчилгээг нэг бүрчлэн түүвэрлэн, хийж гүйцэтгэх үйл явцын дагуу уялдаа холбоог харгалзан тодорхойлсон. Ийнхүү тодорхойлохдоо ажил үйлчилгээнд хэрэгжүүлэх, хэмжих боломжтой ажлыг хамааруулах нь зүйтэй.

**Хоёрдугаар үе шатны хүрээнд:** Үүрэг буюу ажил, үйлчилгээг гүйцэтгэх хүний нөөцийг тодорхойлох

1. Үйл ажиллагаа бүрийг хэрэгжүүлэх арга хэмжээг задлан, уг арга хэмжээг хэрэгжүүлэхэд хийгдэх алхам тус бүрээр гарган түүнд зарцуулах хугацааг тодорхойлов.
2. Тохиолдлын тоо буюу уг арга хэмжээг нэг жилд хэдэн иргэнд хүргэдэг талаар тоог гаргасан.
3. Ийнхүү үйл ажиллагаа тус бүрт зарцуулах хугацааг нэгтгэн шаардагдах нийт ажлын цагийг гаргаж уг ажлын цагт ажиллах хүний нөөцийн хэрэгцээг гаргалаа.

Хуулийн төсөл нь анхдагч хууль биш тул дээрх чиг үүргийг хэрэгжүүлэхэд холбогдох мэргэжилтнүүдийн ажилбарт гүйцэтгэх хугацааг тодорхойлон тооцлоо.

Ийнхүү гаргасан нийт шаардагдах ажлын цагийг Хөдөлмөрийн тухай хуульд заасан ажиллах цагийн горимтой буюу нэг өдөрт 8 цаг ажиллах цагтай харьцуулж уг ажлыг гүйцэтгэх шаардлагатай хүний нөөцийн хэрэгцээг тодорхойлсон болно.

Одоогоор иргэнд газар өмчлүүлэх үйл ажиллагааг гүйцэтгүүлэхэд 636 цагийн ачаалал үүсч байгаа бөгөөд энэ нь тухайн ажлыг хийж гүйцэтгэхэд 0,4 хүн шаардлагатай гэсэн тооцоолол гаргалаа. Өөрөөр хэлбэл уг ажлыг хариуцсан нэмэлт орон тоо шинээр гаргах шаардлагагүй бөгөөд одоогийн байгаа газрын асуудал эрхэлсэн төрийн захиргааны байгууллагын үндсэн үүрэг учраас улсын хэмжээнд газар зохион байгуулалт, геодези, зураг зүйн газар, аймаг, нийслэл, дүүргийн хэмжээнд Газрын алба, сумдад Газрын даамал нар хариуцан гүйцэтгэх юм.

**Гуравдугаар үе шатны хүрээнд:** Зардлын тооцоог хүний нөөцийн, материаллаг, бусад гэсэн зардлын мэдээллийн үндсэн дээр гаргадаг бөгөөд ажиллах шаардлагатай хүний нөөцтэй тэдгээр зардлын оногдох хэсгүүдийн нийлбэрээр уг зардлыг тооцно.

Аргачлалд заасны дагуу албан ёсны эх сурвалжаас авсан тоо баримтыг эх сурвалж болгохоор заасан тул Санхүү, төсвийн асуудал эрхэлсэн төрийн захиргааны төв байгууллагаас нэг албан хаагчид ногдох хүний нөөцийн хувьсах зардал болон материаллаг зардлын талаарх мэдээллийг авах шаардлагатай бөгөөд Сангийн яамнаас нэгдсэн байдлаар гаргасан тоон мэдээлэл байхгүй талаар мэдэгдсэн болно. Сангийн яамнаас төсвийг тооцоолохдоо тухайн байгууллагын чиг үүргийн онцлог, одоо байрлаж байгаа байрны байдал зэргээс хамааран байгууллага бүрт харилцан адилгүй байдаг талаар бидэнд мэдээлсэн.

Мөн энэ талаар Монгол Улсын Засгийн газрын 2002 оны “Зардлын норматив, нийтлэг жишиг батлах тухай” 120 дугаар тогтоолоор “Орон нутагт оршин суугаа 1000 хүнд ногдох удирдлагын хувьсах зардлын жишиг нормативыг Улаанбаатар хот 3300 төгрөг”-өөр тогтоосон боловч энэ нь 13 жилийн өмнө батлагдсан тул жишиг болгон ашиглах боломжгүй байна.

Иймд уг ажлыг төрийн байгууллага хариуцан гүйцэтгэхэд шаардлагатай хүний нөөцийн хэрэгцээг гаргаснаар тооцоолол дууслаа. Шаардлагатай хүний нөөцийн хэрэгцээн дээр үндэслэн тухайлсан байгууллагын хувьд зардлыг тооцон гаргах боломжтой юм.

**Дөрөвдүгээр үе шатны хүрээнд:** Нийт дүнг тооцоолох бөгөөд хүний нөөцийн зардал, материаллаг зардал, бусад зардлын нийлбэрээр нийт зардлыг тооцон гаргана. Шаардлагатай албан хаагчийн хэрэгцээ өмнөх үе шатуудад тодорхой болсон тул энэ үе шатанд санхүү, төсвийн асуудал эрхэлсэн төрийн захиргааны төв байгууллага тухайлсан төрийн байгууллагын нэг төрийн албан хаагчид оногдох материаллаг зардлыг иргэнд газар өмчлүүлэхэд төрийн байгууллагын зүгээс хийгдэх ажиллагааг гүйцэтгэх шаардлагатай хүний нөөцөөр үржүүлэх замаар гаргах боломжтой юм. Нэг албан хаагчид ногдох хүний нөөцийн болон материаллаг зардлын тогтоосон жишиг одоогоор байхгүй байгаа тул үүнийг ерөнхий байдлаар тооцоолох боломжгүй юм. Харин тухайлсан байгууллагын хувьд тооцоолон гаргах боломжтой.

Хуулийн төслөөс харахад төрийн байгууллагын зүгээс “бусад зардал” гэсэн ангилалд багтах зардал гарахгүй байх боломжтой.

|  |  |  |  |  |  |  |
| --- | --- | --- | --- | --- | --- | --- |
| Дд/д | Албан тушаал | Албан тушаалын | Үндсэн цалин | Нийт даамлын тоо | Сарын нийт дүн | Жилийн дүн(төгрөгөөр) |
| Ангилал, зэрэглэл | Цалингийн сүлжээний шатлал |
| 11 | Газрын даамал | ТЗ-5 | 3 | 590,516.0 | 330 | 194,870,280.0 | 2,338,443,360 |
| 22 | Газар өмчлөлийн асуудал хариуцсан мэргэжилтэн | ТЗ-5 | 3 | 590,516.0 | 21 | 12,991,352.0 | 155,896,224.0 |
| Нийт | **2,494,339,584.0** |

Дээрх зардал нь шинээр үүсэх зардал биш юм.

**Тавдугаар үе шатны хүрээнд:** Хувилбарыг нягтлан хялбарчлах боломжийг шалгаж, үр дүнг танилцуулах ажлыг энэхүү үе шатанд хийж гүйцэтгэдэг. Өөрөөр хэлбэл төсвийн зардлыг багасгах боломж бий эсэх, зохицуулалтын өөр хувилбар байгаа эсэх, ачаалал бууруулах боломжтой эсэхийг тогтооно.

Хялбарчлах боломжийг шалгах үе шатанд хуулийн төслөөс өөр зохицуулалтын хувилбар байхгүй гэж үзлээ. Мөн хуулийн төслийг хэрэгжүүлэхтэй холбоотойгоор шинээр бусад зардал гарахгүй байх боломжтой. Учир нь хуулийн төсөл цоо шинэ харилцааг зохицуулсан биш өмнө нь хэрэгжүүлж байгаа үйл ажиллагаа юм.

**Монгол улсын иргэнд газар өмчлүүлэх тухай хуулийг хэрэгжүүлэхэд иргэнд үүсэх зардал**

Энэхүү хуулийн төсөл нь иргэнд холбогдох үүргийг үүсгэсэн байна. Иймд иргэнд үүсэх зардлыг тооцов.

Иргэний зардлыг тооцох ажлыг дараах үе шатаар хийлээ.

1. Хуулийн төслийн хүрээнд иргэний гүйцэтгэх үүргийг нэг бүрчлэн тогтоох
2. Гүйцэтгэх үүрэг тус бүрийг хэрэгжүүлэх стандарт үйл ажиллагаа, түүнд зарцуулах хугацааг тодорхойлсны үндсэн дээр нэг иргэнд үүсэх зардлыг тооцох
3. Тоон үзүүлэлт буюу тухайн ажил үйлчилгээг нэг жилд хэдэн удаа хийх давтамжийг уг ажил үйлчилгээнд хамрагдсан тоогоор үржүүлэх замаар тооцох. Хуулийн төсөл нь анхдагч хууль биш бөгөөд өмнөх жилүүдийн тоон үзүүлэлтэд тулгуурлан гаргасан.
4. Нэг иргэнд гарсан зардлыг газар өмчилж аваагүй нийт иргэдийн зардлын дүнд тооцож гаргах
5. Хялбарчлах боломжийг шалгах
6. Нэмэлт зардлыг тооцох

**Нэгдүгээр үе шатны хүрээнд:** Хуулийн төслийн хүрээнд иргэний үүргийг нэг бүрчлэн тогтооно. Хүчин төгөлдөр мөрдөж байгаа Монгол Улсын иргэнд газар өмчлүүлэх тухай хуульд зааснаар иргэн дараах үүрэг хүлээж байгаа бөгөөд хуулийн төслөөр иргэний үүрэг хэвээр байна. Үүнд:

1. Кадастрын зураглалын ба газрын кадастрын тухай хуульд заасны дагуу газрын улсын бүртгэлийн кадастрын зураг хийлгүүлэх;

1. өмчлөлийн газрынхаа заагийг газар дээр тэмдэгжүүлүүлэх;

3. өмчилж авах газартаа газрын төлөв байдал, чанарын улсын хянан баталгаа хийлгүүлэх;

1. газар өмчилж авахтай холбогдсон баримт бичгийг үнэн зөв бүрдүүлэх.

**Хоёрдугаар үе шатны хүрээнд:** Гүйцэтгэх үүрэг тус бүрийг хэрэгжүүлэх стандарт үйл ажиллагаа, түүнд зарцуулах хугацааг тодорхойлсны үндсэн дээр нэг иргэнд үүсэх мөнгөн зардлыг тооцно. Өмнөх үе шатанд тодорхойлсон үүргийг гүйцэтгэхэд иргэнээс зарцуулах хугацааг тооцсоны үндсэн дээр мөнгөн зардлыг тооцоолох юм.

Хуулийн төслөөс иргэний гүйцэтгэх үүрэг нэг бүрийг тогтоолоо. Энэ үүрэгт хамаарах баримт бичгийн бүрдэл буюу мэдээллийн агуулгыг тогтоосны үндсэн дээр тэдгээр мэдээллийн агуулга тус бүрт хийгдэх алхамыг тодорхойлж, түүнд зарцуулах хугацааг тогтоосон болно.

Иргэний өргөдөл, шинээр газар өмчлөхөд бүрдүүлэх материал цахимаар авах учраас нэг иргэнд энэ үүрэгтэй холбогдуулан ачаалал үүсэхээр зардал гарахгүй болно.

Мөн иргэнд газар газар өмчлүүлэх тухай шийдвэр гарсны дараа иргэний мэдээллийг дундын мэдээллийн сангаар дамжуулан газрын асуудал эрхэлсэн байгууллага нь бүртгэлийн байгууллагад хүргүүлэх тул иргэнээс зардал гарахгүй.

**Гуравдугаар үе шатны хүрээнд:** Тоон үзүүлэлтийг тогтоох шаардлагатай. Энэ хууль нь одоо хэрэгжиж байгаа тул өмнөх жилүүдийн тоон үзүүлэлийг авч болно. Иргэн тухайн ажил үйлчилгээг нэг жилд хэдэн удаа авах давтамжийг уг ажил үйлчилгээнд хамрагдах тоогоор үржүүлэх замаар тооцох. Хуулийн төсөл нь анхдагч хууль биш бөгөөд өмнөх жилүүдийн тоон үзүүлэлтэд тулгуурлан гаргасан.

Давтамжийн тухайд тухайн үүргийг биелүүлэх иргэн нэг жилд хэдэн удаа гүйцэтгэхийг харуулсан тоо юм. Энэхүү давтамжийн тухайд 1 байхаар тооцсон ба улсын хэмжээнд газар өмчлөх эрхээ хэрэгжүүлээгүй иргэдийн тоог 1 иргэнээс гарах зардлын хэмжээгээр үржүүлж нийт гарах зардлыг тооцлоо. Газрын нэгдмэл сангийн ангиллын тайлангаас үзвэл 2020 оны эцсийн байдлаар улсын хэмжээнд газар өмчлөх эрхээ хэрэгжүүлээгүй байгаа 2,549,164 иргэн байна.

**Тавдугаар үе шатны хүрээнд:** Хувилбарыг нягтлан хялбарчлах боломжийг шалгах бөгөөд өмнөх үе шатанд зардлыг нь тооцсон үүрэг нэг бүрийн зардлыг бууруулах, үүсгэх дарамт, ачааллыг багасгах боломжтой эсэхийг шалгана.

Хуулийн төслийг хэрэгжүүлэхэд шинэ зардал үүсэхгүй бөгөөд зардлыг тооцохдоо байх шаардлагатай бүх зардлыг нэг хүн дээр тооцсон. Өөрөөр хэлбэл үүрэг нэг бүрийн зардлыг бууруулах, үүсгэх дарамт, ачааллыг багасгах боломжийг судлах шаардлагагүй.

**Зургаадугаар үе шатны хүрээнд:** Нэмэлт зардлыг тооцох бөгөөд ямар нэгэн арга, томъёо байхгүй энгийн матемтик тооцооны аргыг ашиглан тооцоолно.Иргэн болон төрийн захиргааны байгууллагад газар өмчлөлтэй холбоотогоор хууль тогтоомжоор төлөхөөр тогтоосон төлбөр, хураамж байхгүй байх тул нэмэлт зардал байхгүй гэж үзсэн болно.

---о0о---